IG527A - Préstamos do Igape para financiar circulante e investimentos na Comunidade Autónoma de Galicia con fondos do BEI. - Sede Electrónica - Xunta de Galicia\nIG527A - Préstamos do Igape para financiar circulante e investimentos na Comunidade Autónoma de Galicia con fondos do BEI.\nConvocatoria 2017 Prazo pechado: 31/05/2017 - 31/05/2018\nPublicar as bases reguladoras do Programa de préstamos do Igape para financiar circulante e investimentos na Comunidade Autónoma de Galicia con fondos do Banco Europeo de Investimentos (BEI), e convocar os devanditos préstamos, que non terán a consideración de axuda de estado, en réxime de concorrencia non competitiva.\nO Igape poderá conceder préstamos para financiar actividades empresariais en dúas modalidades:\nA) Préstamos Igape-BEI-Circulante, destinados a proporcionar un fondo de manobra estable, que permita ás empresas galegas, industriais ou exportadoras, fortalecer a súa estrutura financeira para desenvolver plans de crecemento.\nB) Préstamos Igape-BEI-Investimento, destinados a financiar proxectos de investimento en Galicia, fundamentalmente do sector industrial e estratexicamente relevantes.\nPoderán ser prestameiros:\na) As sociedades mercantís que poidan ser consideradas peme independente conforme o artigo 2.1 das presentes bases.\nb) As sociedades mercantís que poidan ser consideradas peme dependente conforme o artigo 2.1 das presentes bases, dentro da limitación de contía de préstamos para este tipo de prestameiros establecida nos contratos de financiamento asinados entre o Igape e o BEI.\nc) Para o programa de préstamos Igape-BEI-Investimento, poderán ser prestameiros empresas que non cumpran a definición de peme, sempre que pertenzan ao sector do automóbil. Neste caso as devanditas operacións de préstamo terán que ser previa e formalmente autorizadas polo BEI.\nd) Para o programa de préstamos Igape-BEI-Circulante, as empresas deberán ter o seu domicilio social e fiscal en Galicia. Para o programa Igape-BEI-Investimento, a prestameira deberá ter ou crear cando menos un centro de traballo en Galicia, debendo estar situados os investimentos en Galicia.\nAs sociedades holding financeiras ou as sociedades de leasing non poderán recibir financiamento mediante os préstamos regulados nestas bases.\nNon poderán ter a condición de prestameiras as empresas en crise, terase en conta para estes efectos a definición establecida no artigo 2.18 do Regulamento CE núm. 651/2014, do 17 de xuño, xeral de exención por categorías, nin as entidades en que concorra algunha das circunstancias previstas no artigo 10.2.b) da Lei 9/2007, de subvencións de Galicia.\nEstarán excluídas aquelas empresas que desenvolvan algunha das seguintes actividades:\nResolución do 22 de outubro de 2015 pola que se dá publicidade do acordo do Consello de Dirección que aproba o Programa de préstamos para financiar circulante e investimentos na Comunidade Autónoma de Galicia con fondos do Banco Europeo de Investimentos (BEI), e se procede á súa convocatoria en réxime de concorrencia non competitiva (DOG nº 209 do 3 de novembro de 2015).\nResolución do 30 de maio de 2016 pola que se modifica a Resolución do 22 de outubro de 2015 pola que se dá publicidade ao acordo do Consello de Dirección que aproba o Programa de préstamos para financiar circulante e investimentos na Comunidade Autónoma de Galicia con fondos do Banco Europeo de Investimentos (BEI) (DOG nº 102 do 31 de maio de 2016).\nResolución do 22 de decembro de 2016 pola que se publica o tipo de xuro para o exercicio 2017 para as operacións acollidas ao Programa de préstamos para financiar proxectos de investimento na Comunidade Autónoma de Galicia con fondos do Banco Europeo de Investimentos (BEI) (DOG nº 1 do 2 de xaneiro de 2017).\nCorrección de erros. Resolución do 22 de decembro de 2016 pola que se publica o tipo de xuro para o exercicio 2017 para as operacións acollidas ao Programa de préstamos para financiar proxectos de investimento na Comunidade Autónoma de Galicia con fondos do Banco Europeo de Investimentos (BEI) (DOG nº 16 do 24 de xaneiro de 2017).\nResolución do 29 de maio de 2017 pola que se modifica a Resolución do 22 de outubro de 2015 que dá publicidade do Programa de préstamos para financiar circulante e investimentos na Comunidade Autónoma de Galicia con fondos do Banco Europeo de Investimentos (BEI) (DOG nº 101 do 30 de maio de 2017).\nSegundo a Resolución do 29 de maio de 2017 pola que se modifica a Resolución do 22 de outubro de 2015 o prazo de presentación de solicitudes comezará o día seguinte ao da publicación desta resolución no Diario Oficial de Galicia; no caso de coincidir en sábado ou día inhábil en Santiago de Compostela, o prazo comezará o día seguinte; e rematará o 31 de maio de 2018 ou ata o momento de esgotamento do crédito orzamentario, o cal será obxecto de publicación no Diario Oficial de Galicia e na páxina web do Igape www.igape.es\nPara presentar unha solicitude de axuda, o interesado deberá cubrir previamente un formulario descritivo das circunstancias do solicitante e do proxecto a traves da aplicación establecida no enderezo da internet http://www.tramita.igape.es.\nb) Memoria en formato PDF, co seguinte contido mínimo:\n1. Antecedentes da entidade:\n- Capacidade tecnica e tecnolóxica: recursos humanos, tecnicos, materiais, colaboracións, cooperacións, patentes I+D+i, certificacións de calidade e ambientais.\n2. O mercado:\n- Tamaño, características, competencia, etc.\n3. Para prestamos da modalidade Igape-BEI-Circulante:\n- Xustificación da necesidade de incremento de capital circulante: previsións de crecemento e necesidades de financiamento.\n- Descrición do proceso de actividade da empresa, especificando períodos de entrega de materiais, períodos de almacenamento de materias primas, períodos de transformación, períodos de venda.\n- Descrición dos principais provedores e clientes, especificando volumes e condicións de pagamento.\n- Detalle das operacións financeiras das que a empresa e beneficiaria, especificando as súas condicións e vencementos.\n- Análise económica (previsións económicas para os anos de vixencia solicitados, estrutura do financiamento, rendibilidade e previsións de tesouraría).\n4. Para prestamos da modalidade Igape-BEI-Investimento:\n- Descrición tecnica (contido, metodoloxía, fases, etc.).\n- Necesidades de medios tecnicos (descrición detallada e valorada dos novos investimentos).\n5. Declaración doutros prestamos obtidos a cargo dos orzamentos da Comunidade Autónoma de Galicia e a súa situación.\nCo fin de prestar asistencia na formalización do formulario, o Igape pon á disposición do interesado o seu Servizo de Asistencia Tecnica, a traves do mencionado enderezo da internet ou dos números de telefono 900 81 51 51 ou 981 54 11 47, ou os que, en cada momento se establezan para esta finalidade. Desde este servizo poderá acceder á aplicación informática e cubrir o formulario e xerar o IDE identificativo, en caso de que o solicitante non dispoña dun acceso directo á internet.\nDeberanse cubrir necesariamente todos os campos do formulario establecidos como obrigatorios, tras o cal a aplicación emitirá un identificador de documento electrónico (IDE) que identificará univocamente a solicitude de prestamo. Este IDE estará composto de 40 carácteres alfanumericos e obterase mediante o algoritmo estándar de extractado «SHA-1 160 bits» a partir do documento electrónico xerado pola aplicación informática citada anteriormente.\nA solicitude de prestamo presentarase mediante o formulario normalizado que se obterá de modo obrigatorio da citada aplicación informática e que se achega como anexo I a estas bases a título informativo. No formulario será obrigatoria a inclusión dos 40 carácteres alfanumericos do IDE obtido no paso anterior. A solicitude que careza de IDE ou na cal este sexa erróneo (sexa porque ten un formato erróneo ou porque non foi xerado pola aplicación informática) non será tramitada, concedendolle ao solicitante un prazo de 10 días para a súa emenda, transcorrido o cal se lle terá por desistido da súa petición, logo de resolución de arquivo.\nb) NIF da empresa solicitante, só no caso de non autorizar a súa consulta.\nc) Contas anuais correspondentes aos dous últimos exercicios pechados.\nd) Balance e conta de resultados recentes, asinados polos administradores.\ne) Declaración anual de IVE correspondente ao último exercicio.\nf) Documentación administrativa da empresa (escritura de constitución e dos estatutos debidamente inscritas no rexistro competente e as súas modificacións posteriores, e poder do representante que presenta a solicitude, inscrito, se e o caso, no rexistro competente).\ng) En caso de actividades situadas en zonas naturais protexidas, descrición completa das actividades afectadas.\nh) Acreditación de actividade financiable (IAE, só no caso de non autorizar a súa consulta ao Igape, ou compromiso de alta modelo 036).\ni) Garantías ofrecidas: en caso de garantías hipotecarias, taxación emitida por sociedade homologada polo Banco de España dos bens ofrecidos. Nota simple do rexistro da propiedade. En caso de garantías persoais: copia de declaración de IRPF e patrimonio dos avalistas, relación dos seus bens patrimoniais e debedas. En caso de avais bancarios ou de SGR: comunicación da entidade financeira do aval que está en disposición de conceder, indicando as súas características, contragarantías e demais condicións.\nj) Para prestamos da modalidade Igape-BEI-Investimento, acreditamento da capacidade de financiamento da parte do proxecto non cuberto co prestamo solicitado, que deberá considerar ademais a totalidade dos impostos indirectos que graven as adquisicións de bens previstas. Este acreditamento poderá consistir nunha certificación bancaria da dispoñibilidade líquida e/ou unha comunicación bancaria de estar en disposición de conceder o financiamento.\nDe acordo co disposto no artigo 35 f) da Lei 30/1992, de rexime xurídico das administracións públicas e do procedemento administrativo común, non será necesario presentar a documentación que xa se encontre en poder do Igape, sempre que se manteña vixente e identifíquese no formulario de solicitude o procedemento administrativo para o que foi presentada. No suposto de imposibilidade material de obter a documentación ou, no caso de que se constate a non validez desta, o órgano competente poderá requirirlle ao solicitante a súa presentación ou, no seu defecto, a acreditación por outros medios dos requisitos a que se refire o documento.\nUnha vez xerada a solicitude, deberá presentarse preferiblemente por vía electrónica a traves do formulario de solicitude normalizada co IDE (anexo I), accesible desde a sede electrónica da Xunta de Galicia, https://sede.xunta.es, de acordo co establecido nos artigos 27 da Lei 11/2007, do 22 de xuño, de acceso dos cidadáns aos servizos públicos e 24 do Decreto 198/2010, polo que se regula o desenvolvemento da Administración electrónica na Xunta de Galicia e nas entidades dela dependentes.\nAlternativamente, unha vez xerada a solicitude, tamen se poderá presentar en soporte papel no rexistro xeral dos servizos centrais do Igape, nas oficinas territoriais do Igape ou por calquera dos medios establecidos no artigo 38.4 da Lei 30/1992, de rexime xurídico das administracións públicas e do procedemento administrativo común, utilizando o formulario de solicitude normalizada (anexo I) co IDE, acompañado das copias simples dos documentos relacionados no artigo 12.1.4. No formulario de solicitude inclúese unha declaración responsable da persoa que asina a solicitude de que as copias constitúen unha reprodución exacta dos orixinais, os cales lles poderán ser requiridos polo Igape.\nNa presentación por vía electrónica, de conformidade co artigo 35.2 da Lei 11/2007, os interesados deberán achegar coa solicitude as copias dixitalizadas dos documentos relacionados no artigo 12.1.4, responsabilizándose e garantindo a persoa que asina a solicitude a fidelidade dos devanditos documentos co orixinal mediante o emprego da súa sinatura electrónica. O Igape poderá requirir ao interesado a exhibición do documento ou da información orixinal. A achega de tales copias implica a autorización para que a Administración acceda e trate a información persoal contida en tales documentos.\nPara achegar xunto co formulario de solicitude os documentos en formato electrónico o solicitante deberá previamente dixitalizar os documentos orixinais obtendo arquivos en formato PDF. A aplicación informática permitirá anexar estes arquivos en formato PDF sempre que cada arquivo individual non supere os 4 MB. En caso de que un documento PDF ocupe máis do devandito tamaño, deberá xerarse con menor tamaño. Calquera outro formato de arquivo distinto do PDF non será aceptado pola aplicación informática nin será considerado como documentación presentada.\na) Será necesario que o asinante da solicitude teña a representación legal da empresa ou entidade solicitante. Esta representación deberá ser individual ou solidaria, de modo que, coa súa sinatura, sexa suficiente para acreditar a vontade do solicitante.\nc) A presentación ante o Rexistro Electrónico da Xunta de Galicia admite a sinatura da solicitude por parte dun único solicitante. En caso de que deba ser asinada por máis dun solicitante (por exemplo solicitudes con dous asinantes, representación mancomunada, etc.), deberá necesariamente anexar un documento en que se deixe constancia de que todos os asinantes autorizan un deles para presentar a solicitude. Este documento realizarase en papel con sinaturas manuscritas e deberá terse escaneado a formato PDF para ser anexado.\nf) Os interesados que cumpran os requisitos do punto b) anterior, tamen poderán empregar a vía telemática para a recepción de notificacións do Igape e para o envío de escritos ao órgano xestor da axuda. Para a recepción de notificacións será preceptivo que o solicitante indicase no formulario a súa preferencia polo emprego da notificación telemática neste procedemento. Neste caso o solicitante deberá acceder á web do Igape no enlace tramitación telemática, para recibir as notificacións. O sistema solicitará do interesado o seu certificado dixital en vigor, e a sinatura electrónica dun xustificante de recibo das notificacións (xustificante de recepción electrónico). Os efectos destas notificacións serán os establecidos na Lei 11/2007, do 22 de xuño (BOE nº 150, do 23 de xuño).\nOs solicitantes poderán obter, en todo momento, un xustificante da recepción por parte do Igape dos termos da súa solicitude contidos no cuestionario. Deberano solicitar no enderezo de correo electrónico informa@igape.es, indicando os 40 caracteres do IDE e o enderezo de correo electrónico en que desexan recibir o xustificante. Dentro do prazo de presentación de solicitudes poderán modificarse os termos da solicitude inicial, utilizando para iso a aplicación informática para xerar un formulario modificado, cuxo IDE será de obrigatoria inclusión no escrito de comunicación ao Igape das devanditas modificacións. Para os efectos de prioridade na resolución terase en conta a data de presentación da solicitude modificada.\nDe conformidade co establecido no artigo 71 da Lei 30/1992, do 26 de novembro, de rexime xurídico das administracións públicas e do procedemento administrativo común, se a solicitude ou o formulario non reúnen algunha da documentación ou informacións esixidas, requirirase o interesado para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, se lle terá por desistido na súa petición, despois da correspondente resolución. Este requirimento de emenda tamen se fará se das certificacións obtidas de conformidade co artigo 11.4 destas bases resulta que o solicitante non se encontra ao día no pagamento das súas obrigas tributarias e sociais co Estado, coa comunidade autónoma e coa Seguridade Social.


Gran despedida do ciclo POETAS DI(N)VERSOS - vivir na coruña\n11 Xuño, 2014 Daniel Fernández Letras, Novas de Cultura na Coruña, Recitais Non hai comentarios\nAdonis e Torneiro pecharon a quinta edición de Poetas Di(n)versos que volverá tras o descanso estival.\nO poeta Sirio Adonis. Foto: Daniel Fernández\nEste pasado luns, sobre as táboas do escenario do Ágora coruñés, asistimos a un auténtico acontecemento literario dificilmente repetible. O ciclo de poesía POETAS DI(N)VERSOS xuntou, diante do mesmo atril, a sutil poesía do cotián de Manuel Torneiro e a forza da palabra do poeta sirio Adonis. Un, o único galego que ata a data lle foi concedido o Premio Nacional de Poesía. O outro, considerado unha das voces máis importantes da literatura mundial, repetidas veces incluido nas quinielas de candidatos ao Premio Nobel.\nSe a semana pasada tivemos a oportunidade de falar con Torneiro a propósito da presentación do seu último libro, Onde nunca é mañá, esta vez puidemos conversar con Ali Ahmad Saíd Esber. Nacido en Al-Qassabin- Siria, en 1930, o poeta é máis coñecido polo pseudónimo de Adonis.\nProcedente dunha familia humilde e dun pai quen lle inculcou o amor polos contos, as historias de tradición oral e a poesía, o maior desexo do pequeno Adonis era ir a escola, cousa que conseguiu a idade de 12 anos tras deixar abraiado co seu xeito de recitar ao presidente da república, na visita que este fixo a un pobo veciño ao seu. Preguntado por cal sería o seu desexo, Ali Ahmad contestou que ir á escola. Desexo que lle foi concedido.\nGran coñecedor da historia da lírica árabe e considerado un dos seus grandes renovadores a partir da obra Os cantos de Myhar (1961), Adonis tamén é home de mundo e exemplo de converxencia e convivencia de culturas. Esta ampla visión da vida e da historia está patente tanto no seu discurso como na súa poesía. Debido a súa pertenza ao Partido Nacionalista Sirio, pasou medio ano na cadea a mediados dos anos 50. Tan pronto foi liberado marchou para o Líbano. En Beirut viviu ata 1975, ano no que estoura a guerra civil. Fuxindo dela chega a París, onde aínda reside, alternando a vida na capital francesa con cursos e estancias en universidades árabes, europeas e norteamericanas.\nVNC- O teu país está en guerra, en Francia votase a ultradereita, España vive unha fonda crise económica e moral. Cal cres que é o papel do poeta en contextos como estes?\nAdonis recitando en Poetas Di(n)versos 2014. Foto: Daniel Fernández\nAdonis- Eu estou en contra dunha poesía comprometida cunha ideoloxía concreta. Un poeta é por un lado artista e por outro cidadán. Como cidadán sempre terás que posicionarte, pero como poeta non quero poñer o meu arte ao servizo de ningunha ideoloxía. A poesía reflicte o que se ve, o que se sinte, pero nunca pode ser usada como un medio para servir a unha causa. A ideoloxía estrágao todo.\nVNC- Naciches en Siria, viviches no Líbano e actualmente en Francia. Es exemplo de diálogo entre culturas. Cal é a túa visión da relación actual entre os países de Oriente e Occidente?\nAdonis- Europa ten unha débeda de moitos séculos, tanto con Oriente Medio como co norte de África e, dalgún xeito debe emendar ese erro, xa que simplemente procura a consecución de riquezas e despois pecha as súas portas a xente destes países. É un comportamento un tanto hipócrita, fálase de dereitos humanos e liberdade, e isto queda na nada.\nTorneiro e Adonis compartiron serán e escena e, aínda que en idiomas diferentes, a musicalidade dos seus poemas fixeron gozar ao público por igual, quedando con ganas de máis. Ao remate do recital asinaron libros, esgotándose as exemplares que puxo á venda a libraría desprazada ao evento. O ciclo POETAS DI(N)VERSOS regresará o vindeiro mes de setembro, de seguro que con novas sorpresas.


Vieiros: Galiza Hoxe - "Esténdese o discurso do plurilingüismo como problema, cando é unha vantaxe"\nVALENTINA FORMOSO, COORDINADORA GALEGA DE EDNL\nFalamos coa voceira desta organización, que xa xuntou máis de 400 sinaturas de equipos de normalización en contra da derrogación do decreto do galego.\nIsabel G. Couso - 12:30 28/04/2009\nTags: Coordinadora de Equipos de Normalización e Dinamización Lingüística galego lingua\nCando se cumpre un mes da posta en marcha da Coordinadora Galega de Equipos de Normalización e Dinamización Lingüística, falamos coa súa portavoz, Valentina Formoso, quen nos adianta cal está a ser proceso de formación deste colectivo, así como as súas metas a corto e longo prazo.\nCon que obxectivos nace a Coordinadora?\nPrincipalmente é un xeito de organizarnos, polo que a curto prazo o que queremos é coordinar os equipos de normalización dos diferentes centros e traballar en común a prol do galego. Non é máis que aproveitar os esforzos e non desperdiciar enerxías, cousa que si pasaba até o de agora. Xa a longo prazo, queremos acadar a máxima representatividade posíbel e gañar en eficacia para levar adiante as nosas iniciativas e servir de voz pública para todo o colectivo dos equipos de normalización lingüística do país.\nNa actualidade, xa existen outros colectivos que defenden o galego. En que vos diferenciades?\nCando decidimos dar este paso, moitos medios nos confundiron coa Mesa, coa CIG... Nós non somos nada de iso, queremos que quede moi claro. O noso obxectivo é a normalización da lingua, pero somos un colectivo de xente de moi diferente ideoloxía, que non nacemos nin como organización enfrontada a un partido, nin somos escisión de ningunha outra entidade. O único que queremos é defender a lingua dende o gremio no que nos atopamos e ao que representamos.\nA día de hoxe, con canta representatividade contades?\nPor agora levamos moi pouco tempo, pero foron moitos os que amosaron o seu interese en sumárense. Na asemblea do pasado 28 de marzo, cando nos conformamos oficialmente, había representación de máis de 60 centros, se ben máis de 100 se interesaron na iniciativa malia que non puideron acudir. De momento, aínda estamos artellando toda a organización, estruturándonos por comarcas. A iniciativa foi moi ben acollida e aprovéitase do traballo feito xa por outros colectivos que levan traballando no ámbito comarcal moitos anos.\nQue papel tivo o resultado das últimas eleccións na decisión que tomastes de organizarvos?\nEvidentemente tivo un papel moi importante, se ben reitero que non nos conformamos como alternativa ao Partido Popular. Levamos xa moito tempo traballando, pero si serviu de revulsivo para decidirnos a unir esforzos e a continuar co traballo coordinado que viñamos facendo nos últimos anos e que promovía a propia Política Lingüística. O resultado electoral deixou todo no aire, de momento non se concreta nada, pero fálase de derrogar o decreto do galego e non sabemos que é o que se vai poñer no seu lugar.\nPrecisamente a vosa primeira iniciativa foi a recollida de sinaturas en contra da derrogación do decreto do galego. Cal foi o recepción que atopastes?\nA acollida foi moi boa. Até o de agora xa recollemos máis de 400 sinaturas dos diferentes equipos de normalización dos centros. Mesmo outros profesores e outros colectivos nos pedían participar na campaña e nos dicían que querían sumarse pero, de momento, só nos limitamos ao colectivo que representamos. Nós sentimos a necesidade de que era necesario dicir algo ante todas as mentiras e o discurso demagóxico que sobre a lingua se mantivo durante a campaña electoral e que non está apoiado na realidade. O que sabemos a día de hoxe é que a pretensión é derrogar o decreto. O problema é que non sabemos cal será a alternativa, queremos logo que se promulgue outro e non quedarnos no limbo. Para nós o actual era mellorábel, mais hai que recordar que desenvolve un plan de normalización que foi aprobado por unanimidade por todos os partidos do Parlamento, cando gobernaba o propio Partido Popular.\nE como vedes a promesa electoral de que sexan os pais quen decidan a lingua na que se eduquen seus fillos?\nNon ten lóxica ningunha. A política lingüística non a poden decidir os pais, ó igual que non deciden o currículo do alumnado, en que curso deben os alumnos estudar a célula ou cando deben achegarse ao coñecemento das ecuacións. Segundo a Lei de Normalización, os estudantes deben rematar cunha competencia igual nas dúas linguas oficiais, polo que debe garantirse un 50% dos contidos en cada unha delas. Non nos parece nin viábel nin correcto que agora decidan os pais porque entón, como se regula a nova situación? Ademais, os pais xa contan actualmente cun poder de decisión que queda reflectido no Consello Escolar. O proxecto lingüístico de cada centro debátese neste órgano e é aí onde es pais teñen a súa opción de opinar; non é nada que se impoña.\nQue expectativas tedes cara ao futuro?\nDe momento non podemos dicir nada, mentres non se concreten todos estes cambios. Foi un discurso que lle deu votos ao partido que agora está no goberno pero que non obedece á realidade. O que queremos deixar claro é que o plurilingüismo non é un problema, senón unha vantaxe. Estase creando un discurso no que se converte esta riqueza nun problema. Claro que queremos ser bilingües, pero é que neste país só o somos os galegofalantes. Agardaremos a que se definan estas novas políticas e logo actuaremos.\n"Que sexan os pais quen decidan a lingua de ensino dos seus fillos non ten lóxica ningunha", di Formoso\nAté o de agora a Coordinadora sumou mási de 400 sinaturas dos equipos de normalización / Imaxe: blogoteca.com/nalinguadetodos/


Corralito - José Luis Louzán - Que pasa na costa\nNo ano 2001, na Arxentina denominouse “Corralito” a unha restrición na extracción de cartos en efectivo de prazos fixos, contas correntes e caixas de aforro imposta polo goberno de Fernando de la Rúa no mes de Decembro dese ano. O obxectivo que se perseguía con esas restricións era, o parecer, evitala saída de cartos en efectivo do sistema bancario, tentando así evitar unha sangría bancaria e o colapso do sistema.\nA recesión mais prolongada da historia arxentina iniciouse a mediados de 1998, no final do segundo mandato de Carlos Saúl Menem. Dende ese tempo ata a fin real do sistema financeiro naquel pais so pasaron tres anos, e a implantación do corralito so foi a gota que colmou o vaso.\nNon foi un proceso repentino, durou días. Nun primeiro momento foron restrinxidas algunhas contas de algunhas persoas con gastos correntes altos, como os pequenos empresarios locais. Un banco sabe, porque o sabe, canto soe gastar en pagos a provedores un deses comerciantes, e en principio “gardaban” digámolo así, un pequeno remanente co que impedir que a conta do comerciante quedase en números roxos, aínda que so fose durante uns poucos días, ou incluso horas. Por seguridade, dixeron.\nA cousa empeorou, e cando un acudía a sacar os seus cartos, os seus propios do banco, aínda sen deberlle a este nada (ou debéndollo, digo eu) a resposta era que non se podía. Nada. “Use su tarjeta de crédito” contestaban os das oficinas. E así, de a pouquiño, o que era de un pasou a ser... dos bancos, sobreprotexidos polo poder que tanto lles debe.\nBen. A pasada semana coñecín do primeiro caso de pequeno comerciante o que unha entidade bancaria “reten” parte dos seus cartos para asegurar, o parecer, que cando cheguen un determinado numero de facturas existan cartos cos que facer fronte a eses pagos. Claro que, digo eu, iso non é asunto do banco, que so debe preocuparse, penso, por cobrar ou devolver os recibos en función de que existan ou non fondos para facer fronte os pagos. Ou, en todo caso, ter a delicadeza de chamar a ese seu cliente (cliente repito, non empregado) e anunciarlle a entrada da factura e o estado da conta. Senón é moita molestia claro.\n“As persoas son maiorciñas para decidir por elas mesmas” dicíame unha coñecida que hoxe pon cara a unha campaña bancaria da entidade na que traballa. Pois por iso... ollo cos “corralitos”, non se convertan en alambradas de aramio de espiño de aquí a un tempo.


Asociación TADEGa. Incluíndo… » Accesibilidade » Páxina 31\npor Sheriff en Accesibilidade, Historia, Noticias\nTADEGa.net está inscrita como participante nos premios Eganet (www.eganet.org – www.premioseganet.com). Por cuarto ano consecutivo, a Asociación de Empresas Galegas Adicadas a Internet e as Novas Tecnoloxías convoca os Premios EGANET, continuando deste xeito a premiar os proxectos de empresas e profesionais galegos que traballan en prol do desenvolvemento do sector TIC na nosa comunidade. A nosa candidatura quedou rexistrada na categoría de “Premio Tecnoloxía Accesible” Â¿Quen sabe? Ao mellor …\n« Anterior 1 ... 28 29 30 31 32 Seguinte »


Brais Romero e Victor Paz : A Cuarta Parede\nBrais Romero e Victor Paz\nArtigos de Brais Romero e Victor Paz:\nO (S8) Mostra de Cinema Periférico sempre se caracterizou por unha programación que, na liña das propostas de vangarda que proxecta, privilexia o concepto. Tamén se ten xa instaurado coma o festival de España que máis coida o celuloide nas proxeccións, sendo fiel á materialidade do cinema coa que xogan os cineastas convidados. O que se lle ten criticado precisamente dende... Ler máis\n QT, coas súas siglas de DJ, sempre foi iso, un experto cociñeiro de potaxes, nos que mete referencias de todo tipo. Dende ese cruce de pistolas en Reservoir Dogs (1992) que recordaba ao City on Fire (1987) de Ringo Lam; pasando pola cita directa a The Graduate (Mike Nichols, 1967) no plano lateral de Pam Grier na cinta do aeroporto; ou mesmo con repeticións do mesmo calco,... Ler máis\nStephen Broomer é un dos cineastas experimentais canadianos máis prolíficos do seu tempo. Cunha breve á par que extensa filmografía, logrou converterse en pouco máis dun lustro nunha referencia que segue a estela de grandes nomes como Michael Snow ou John Haslewood, aos que ten estudiado mediante a súa tese e en restauracións. Grande retratista abstracto e poético do seu... Ler máis


Convocatoria das probas para a obtención do Celga (1, 2, 3 e 4)\nIII Campionato Infantil Concello da Estrada\nIII Xornada Liga Sur Salvamento Deportivo\nActividade de piscina (primeira quenda 2018)\nActividades de prevención da dependencia 2018\nCelga 4: sábado 10 de xuño de 2017.\nCelga 2: domingo 11 de xuño de 2017.\nCelga 3: sábado 17 de xuño de 2017.\nCelga 1: domingo 18 de xuño de 2017.\n* Estas datas poderán mudarse por razóns de forza maior ou para a mellor administración das probas.\nSantiago de Compostela (todos os niveis)\nPonferrada (todos os niveis)\n* Os lugares concretos e o horario indicaranse cando se fagan públicas as listaxes definitivas de persoas admitidas para cada proba de nivel Celga.\nDo 05/04/2017 ao 04/05/2017\nPara a presentación das solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (prema aquí para iniciar a presentación electrónica da solicitude).\nOpcionalmente, tamén se poderán presentar as solicitudes presencialmente en calquera dos lugares e rexistros establecidos na normativa reguladora do procedemento administrativo común, para o que se utilizará o formulario normalizado dispoñible na sede electrónica da Xunta de Galicia (prema aquí para descargar o modelo de solicitude).\nXustificante de pagamento da taxa correspondente aos dereitos de exame.\nCopia do certificado de discapacidade emitido por unha administración distinta da Comunidade Autónoma de Galicia, cando a persoa interesada faga constar na solicitude que lle é de aplicación a circunstancia que acredita o documento correspondente (de ser o caso).\nEmpregando o impreso de autoliquidación dispoñible en calquera rexistro ou oficina de atención á cidadanía da Xunta de Galicia ou nesta ligazón. Deberá cubrilo (e, de ser o caso, imprimilo), para despois presentalo en calquera das entidades financeiras colaboradoras na recadación de taxas e prezos para facer efectivo o ingreso correspondente. Os datos que necesita para cubrir este impreso son os seguintes:\nPoderase facer efectivo o pagamento da taxa por Internet nas entidades financeiras actualmente autorizadas. Para isto, deberase acceder á Oficina Tributaria, a través da oficina virtual na páxina web da Axencia Tributaria Galega (www.atriga.gal), premer a opción Tributos e logo a ligazón Taxas e prezos. Neste caso, unha vez efectuado o pagamento telemático, imprimirase o xustificante de aboar a taxa, que será o que se achegue xunto coa solicitude (prema aquí para iniciar o proceso).\nResolución do 24 de marzo de 2017, da Secretaría Xeral de Política Lingüística, pola que se convocan as probas para a obtención dos certificados de lingua galega, niveis Celga 1, 2, 3 e 4, no ano 2017 (DOG núm. 66, do 4 de abril de 2017).\nOrde do 16 de xullo de 2007 pola que se regulan os certificados oficiais acreditativos dos niveis de coñecemento da lingua galega (Celga) (DOG núm. 146, do 30 de xullo de 2007).


A folla de prata pluma de caligrafía de vidro definido con resto da pena\nAo comprar este produto pode recoller ata 40 puntos. A túa cesta totalizará 40 puntos que pode converterse nun voucher de $2,53.\nA folla de prata e pluma mergullo vidro. Un moi ben traballada, man rematou, pluma de caligrafía dip definir con vidro Murano e folla de prata. Comprende un vaso e prata niquelado, pluma bronce mergullo, tres nibs e un resto de pluma ornamentado. Dispoñible nunha variedade de cores marabillosas.\nA adquisición deste pluma engade automaticamente o noso LIBRE "paquete de caligrafía de inicio" para a súa cesta.


05/03/2019. A Xunta de Goberno Local do Concello de Melide que se celebrará o vindeiro xoves, adxudicará o cambio de cuberta lateral do polideportivo da vila, deteriorada polo paso do tempo, que redundará na calidade da instalación deportiva\nMELIDE 5 de marzo de 2019.- O Concello de Melide adxudicará o cambio de cuberta laterial do polideportivo municipal situado na rúa Martagona da vila na Xunta de Goberno Local que se celebrará o vindeiro xoves 7 de marzo.\nA cuberta lateral da instalación deportiva atópase moi deteriorada polo paso do tempo. Xa con anterioriodade se executaron melloras na cuberta central que se verán reforazas con este cambio da agora cuberta lateral, realizando así unha mellora integral de toda a cuberta do inmoble.\nAs obras consistirán na retirada da actual cuberta lateral para sustituila por unha de placas de politeurano así como tamén á renovación dos canalóns que completarán a reforma completa da cuberta. As obras, se o tempo o permite, prevese que se executen neste mes de marzo. O orzamento total para a realización destas melloras é de 66.278,57 euros.\nO polideportivo municipal é utilizado ao longo de toda a semana e durante todo o ano por veciños e veciñas que se achegan á instalación para realizar a práctica deportiva co único parón do mes de agosto, onde se celebra o Campionato de Fútbol Sala. Este último evento deportivo leva máis de 30 edicións tendo a súa sede na vila e congrega a centenares de afeccionados en Melide.


Vieiros: Galiza Hoxe - Turquía e Armenia poderían iniciar o proceso de reconciliación este sábado\nXenocidio armenio e Alto Karabakh\nTurquía e Armenia poderían iniciar o proceso de reconciliación este sábado\nOs dous países non manteñen relacións diplomáticas e a fronteira permanece pechada desde 1993 por iniciativa de Ankara.\nRedacción - 11:30 07/10/2009\nTags: Acerbaycan Alto Karabakh Armenia relacións diplomáticas Turquía xenocidio\nOs gobernos procuran a reconciliación\nO primeiro ministro de Turquía, Recep Tayyip Erdogan, anunciou que o seu país asinará este sábado un protocolo para estabelecer relacións diplomáticas e volver abrir a fronteira con Armenia.\n"O noso ministro de Exteriores asinará o documento co seu homólogo armenio (Edvard) Nalbandián o 10 de outubro, a condición de que non haxa desenvolvemento negativo da situación desde a parte armenia, mais non creo que se presente problema ningún", sinalou.\nNunha entrevista publicada esta cuarta feira no xornal estadounidense The Wall Street Journal, Erdogan pronunciouse a prol da presenza no acto de sinatura dos representantes dos países mediadores do Grupo de Minsk (copresidido por EUA, Francia e Rusia) da Organización para a Seguridade e a Cooperación en Europa (OSCE).\nArmenia e Turquía non manteñen relacións diplomáticas na actualidade, e a fronteira permanece pechada desde 1993 por iniciativa de Ankara. Desde hai dous anos, delegacións de ambos os dous países reúnense en Suíza a porta pechada co fin de normalizar situación.\nXenocidio armenio e conflito do Alto Karabakh\nOs turcos reclaman o abandono da política de recoñecemento internacional do xenocidio armenio durante a Primeira Guerra Mundial, cando foron exterminados 1,5 millóns de persoas, así como o recoñecemento por parte de Ereván das fronteiras de Turquía.\nAdemais, Ankara posicionouse do lado de Acerbaycan no conflito do Alto Karabakh. En 1988, esta rexión de maioría armenia declarouse independente da entón República Socialista Soviética de Acerbaycan. En 1991, anunciouse a institución da República do Alto Karabakh o que provocou combates entres as parte.\nO 12 de maio de 1994 asinouse un armisticio. Como resultado do conflito que deixou un saldo de 15 mil mortos e un millón de refuxiados, Acerbaycan perdeu o control sobre Alto Karabakh e sete distritos adxacentes.\nTurcos e armenios definen un “roteiro de traballo” para normalizar as relacións internacionais


A Asociación Cultural Clásicos e Históricos do Condado convidan aos veciños a participar\nA Asociación Cultural Clásicos e Históricos Condado presenta a I Concentración de Vehículos Clásicos e Históricos do Condado que terá lugar o vindeiro domingo 6 de agosto a partir das 10:00 horas.\nNesta primeira edición o público poderá desfrutar dunha concentración exposición que se abrirá ás dez horas para dar comezo á ruta pola comarca do Condado chegando a Paradanta donde efectuarán unha parada na Cañiza arredor das doce e media.\nÁs 14:00 horas terá lugar a comida no restaurante Castelo de Vilasobroso cun prezo para os asistentes de 20€ por persoa que inclúe tamén o xantar.\nEsta primeira edición da Concentración de Vehículos Clásicos e Históricos do Condado visitará tamén Mondariz Balneario ás 16:15 horas para lucir o seu esplendor diante dos xardíns do Gran Hotel e volver arredor das cinco da tarde de novo á Praza Bugallal de Ponteareas.\nÁs 19:00 horas realizarase un sorteo de dez entradas dobles para o Palacio da Auga do Balneario de Mondariz.\nÁs 20:00 horas pecharán esta primeira edición cun pincho e un viño nunha carpa instalada nas inmediacións da Praza Bugallal.\nDurante a tarde haberá un pulpeiro e un servizo de bar amenizado por unha sesión DJ. Os máis pequenos terán inchables na Praza Bugallal.\nA organización agradece a colaboración do Concello de Ponteareas, do Concello da Cañiza, da Asociación de Comerciantes Tea, de Reale SegurPino, Casa Ferreira, Beronia, Balneario de Mondariz, Aguas de Mondariz e da Deputación de Pontevedra.\nComeza a renovación do céspede do `Pepe Capón´\nO conservatorio de Ponteareas abre o prazo de inscrición para o vindeiro curso


Adrián Marzoa: “Os represores estiveron no punto de mira das accións...\nAdrián Marzoa: “Os represores estiveron no punto de mira das accións guerrilleiras”\nAdrián Marzoa Otero (Deixebre-Oroso, 1993) é graduado en Historia pola Universidade de Santiago de Compostela. Autor libro 'A Represión Franquista na Comarca de Ordes (1936-1939)', a quinta feira achégase en Nós Diario á guerrilla na comarca de Ordes.\nAdrián Marzoa. Foto:Nós Diario\nCilia Torna 08:02 do 24 de novembro de 2021\nO período dunha actividade guerrilleira máis intensa na comarca de Ordes coincide co fundación do Exercito Guerrilleiro da Galiza, porén como foi a resistencia armada na zona nos previos a súa constitución?.\nInicialmente os grupos de fuxidos levaron a cabo sobre todo golpes económicos contra os partidarios do fascismo. Tamén numerosos sabotaxes en infraestruturas e vías de comunicación, ou accións propagandísticas. Co tempo foise organizando unha rede de enlaces, apoios e refuxios. A partir do ano 1942, os grupos de escapados dótanse dunha estrutura coa creación da Federación de Guerrillas de Galicia e León. A finais de 1944 xa se crean as Agrupacións guerrilleiras con mandos militares xerarquizados e zonas de actuación delimitadas.\nO axustizamento de represores fixo parte do repertorio das accións desenvolvidas pola guerrilla no conxunto da Galiza, isto tamén aconteceu en Ordes?.\nEfectivamente, os represores e colaboradores do fascismo estiveron no punto de mira das accións guerrilleiras. Algúns exemplos dos que temos constancia foron a execución o 6 de xaneiro de 1947 dos falanxistas Antonio Mosquera Aller e Manuel Sánchez Quindimil por un grupo de guerrilleiros liderados por "Foucellas". O 11 de febreiro de 1947 un grupo de guerrilleiros executou en Ordes a José Liñares Rama. Tratábase dun coñecido represor que incluso presumía do elevado número de persoas que asasinara a partires de xullo de 1936. De feito, era alcumado "O 36" ou "O 48", dependendo da fonte da que tomemos o dato. O 15 de febreiro de 1945 unha partida de guerrilleiros acaba coa vida de Manuel López Bello, cabo de Brigadilla de Garda Civil. O 28 de marzo de 1947 é executado Evaristo Vidal del Río, coñecido por estar relacionado cos falanxistas e protagonizar algún incidente contra os seguidores da Fronte Popular de Ordes. Tamén se axustizou ao alcalde de Mesía, José Candal Vieites, o 24 de Novembro de 1947. A todo isto temos que sumar os constantes golpes económicos desenvolvidos contra os afectos ao réxime por parte da guerrilla.\n"Manuel Ponte converteuse nun líder carismático debido ao seu valor, a súa entrega constante e a súa formación política"\nPrecisamente un dos dirixentes máis destacados da IV Agrupación do Exercito Guerrilleiro da Galiza foi un veciño desa zona como Manuel Ponte Pedreira, que nos pode dicir del?.\nManuel Ponte Pedreira, veciño de Abellá en Frades, desempeñou a profesión de xastre e militou en Unión Republicana. A súa resistencia contra o golpe de Estado levouno a pasar 5 anos no cárceres de Compostela e A Coruña. Unha vez en liberdade desenvolve as labores de enlace da resistencia antifranquista. Co tempo pasará a ser xefe do Destacamento Manuel del Río Botana e, tras a caída de “Marrofer”, xefe da IV Agrupación do Exercito Guerrilleiro de Galicia. Baixo o seu liderado, a resistencia armada ao fascismo da IV Agrupación alcanzou as súas máximas cotas. Manuel Ponte converteuse nun líder carismático debido ao seu valor, a súa entrega constante e a súa formación política. Como represalia, a súa muller Maruja Rivas foi deportada a Valladolid. O 21 de abril de 1947 caeu en combate nun enfrontamento coa Garda Civil no Fontao de Abellá en Frades.\n“Foucellas” foi un guerrilleiro moi popular o que levou a que o seu alcume designara ao conxunto dos guerrilleiros antifascistas, coñecidos como "Os Foucellas"\nResulta inescusábel para achegarse á guerrilla na comarca de Ordes a figura de Benigno Andrade García “Foucellas”, que destacaría del?.\nBenigno Andrade García, veciño de Cabruí en Mesía, participou na defensa da legalidade republicana fronte ao golpe militar, rematando por agocharse no monte e en casas de colaboradores para evitar ser paseado. A partires de 1942 organízase na guerrilla, da que chegará a ser xefe da súa V Agrupación en 1947. Finalmente a Garda Civil logra capturalo para, despois de torturas e interrogacións, executalo a garrote vil no cárcere da Coruña o 7 de Agosto de 1952. Foi un guerrilleiro moi popular entre os veciños da comarca de Ordes pola súa valentía e carisma, o que levou a que o seu alcume de guerra se convertese no alcume popular do conxunto dos guerrilleiros antifascistas, coñecidos como "Os Foucellas".\nVimos de falar dous dos dirixentes máis significados da guerrilla na zona porén como explica que esa comarca dera un número tan importante de militantes á resistencia armada?.\nÉ probábel que boa parte da explicación a atopemos nos precedentes ao desenvolvemento da guerrilla. En Ordes exerceuse unha resistencia ao golpe fascista moi organizada, o que provocou tamén un alto grao de represión, sendo 73 veciños procesados nas causas militares e 13 fusilados. Por outra banda, cando menos 10 veciños foron "paseados", é dicir, asasinados sen que mediara proceso xudicial algún. Todo isto provocou un elevado número de persoas fuxidas ante o medo a ser represaliadas e, posteriormente, a conformación dunha guerrilla altamente organizada. Se investigamos o pasado dalgúns guerrilleiros, atopámonos con que moitos deles pasaron polo cárcere ou formaron parte da Fronte Popular. De feito, nos casos de Manuel Ponte Pedreira, Benigno Andrade García "Foucellas", Manuel del Río Botana e Manuel Pena Camino sabemos que participaron activamente na defensa da cidade da Coruña ou da vila de Ordes contra os fascistas en 1936.\nguerrilla dictadura represion antifranquismo as guerrillas galegas ao descuberto


24.02.2003 – 30.03.2003\nEn Colaboración co Centro de Estudos Fotográficos\nA Fundación Laxeiro, en colaboración co Centro de Estudios Fotográficos, inaugurou a exposición titulada Formas de ser, da artista viguesa Andrea Costas.\nNa exposición figuran imaxes de tres series de fotografías:\n·Tempo ao tempo,\nANDREA COSTAS. Nada en Vigo en 1978, estuda Belas Artes en Pontevedra e Barcelona. É membro colaborador do Grupo de Investigacións Fotográficas da Universidade de Vigo.\n·Gañadora do concurso Novos valores de Pontevedra no ano 2001.\n·Accésit do Certame de Fotografía INJUVE 2002.\nIndividualmente, expuxo a súa obra Miradas Virxes no Centro Torrente Ballester, en Ferrol en 2001.\nTen participado en exposicións colectivas como Estancias (Exposición Colectiva de Mulleres Artistas. Teatro Principal, Pontevedra, 2000), Identidades (IX Fotobienal de Vigo, 2000), Identidades (Museo do Pobo Galego, Santiago de Compostela, 2001) e Imaxes maiores (Caixa Galicia, Santiago de Compostela, itinerante, 2002)\nPALABRAS DA AUTORA\n“ As persoas somos complexas e algunhas ata complicadas. Entón ¿como se pode facer un retrato ou tan sequera un autorretrato?\nEu comezo por espirme, pois a roupa non é algo esencial para min, e precisamente iso é o que intento destilar: as esencias. Como resultado dos dous anos que durou este experimento quedan tres series fotográficas. Na primeira, Tempo ao Tempo, comparo o meu corpo co da miña avoa. Na segunda, Incorporados, colócome enriba anacos representativos dos corpos das seis persoas que máis importan na miña vida: meu pai, miña nai, miña avoa, miña irmá, miña tía e o meu mozo. Na última serie, Composturas, trato de definir un pouco máis esas seis persoas, e a min, por medio dos espacios cotiáns que compartimos e que nos condicionan tanto. As tres comparten unha visión sempre fragmentada froito da miña idea, quizais un pouco pesimista, de que o conxunto é algo inabarcable.


Blade V8 Mini, o primeiro smartphone de ZTE con dobre cámara por menos de 200 euros – Mallando no Android\nAutor Iago Varela Martínez O día 28 Agosto, 2017 Non hai comentarios\nZTE anunciou hai uns días o lanzamento no noso país do ZTE Blade V8 Mini. Trátase do primeiro smartphone desta compañía chinesa en contar con dobre cámara traseira e ficar por debaixo do umbral dos 200 euros, que se suma a outros dous modelos anteriores que xa están dispoñíbeis desde hai algún tempo, o Blade V8 e o Blade V8 Lite.\nA presenza da dobre cámara traseira é sen dúbida o aspecto no que máis destaca este dispositivo, unha combinación de dous lentes (un de 13 e outro de 2 megapíxeles) que permite ás usuarias conseguir o efecto Bokeh de profundidade de cámara (desenfoques selectivos), mais tamén un efecto 3D que pode visualizarse a posteriori empregando a propia caixa do terminal, xa que esta está deseñada para ser transformada nun visor VR low cost.\nEn canto ao resto de especificacións técnicas, a pantalla é un panel de 5 polgadas con resolución HD e curvatura 2.5D nos lateriais. No seu interior alberga un procesador octa core xunto con 2 GB de memoria RAM e 16 GB para o almacenamento interno, ampliábeis até os 128 GB adicionais a través de tarxetas microSD.\nA batería é de 2800 mAh e como sistema operativo leva Android 7.0 Nougat, personalizado coa capa habitual de ZTE. Tamén incorpora un sensor de pegadas dixitais, situado na parte posterior do dispositivo nunha posición central.\nO novo ZTE Blade V8 Mini leva uns días dispoñíbeis no noso país. Pódese mercar, de momento, a través da cadea de tendas de Media Markt por 199 euros, e está dispoñíbel en dúas cores: dourado e gris escuro.\nHuawei é sen dúbida unha das firmas destacadas deste 2014 que …


O Concello conmemora este domingo o Día das Letras Galegas con contacontos e un concerto | Concello de Valdoviño\nO Concello conmemora este domingo o Día das Letras Galegas con contacontos e un concerto\nEnviado por Comunicación a Mar, 16/05/2017 - 11:57\nO Concello de Valdoviño, a través da Concellería de Cultura, conmemorará o Día das Letras Galegas o vindeiro domingo, 21 de maio, cun completo programa de actividades na Casa da Cultura. O alcalde, Alberto González, invita á veciñanza a tomar parte na cita, que arrancará con entrada libre ás 18 horas. Incluirá o contacontos "Filipa cos contos", o concerto de "Xardín Desordenado" homenaxe a Carlos Casares e, entre unha e outra actividade, a entrega de premios ós gañadores do II Concurso de Relato Curto e Debuxo Concello de Valdoviño.\nA primeira cita será o contacontos de Bandullo Azul e a súa peza “Filipa cos contos”. Está recomendado para nenos e nenas de 3 a 12 anos e, co actor Fran Campos ó frente, o espectáculo combina contos, música e monicreques.\nA compañía de teatro e clown Bandullo Azul achega unha sesión filipante de contos para toda a familia, na que as historias tradicionais, a música e o humor repártense entre os dous contadores que se suben a escea: o actor Fran Campos e a súa amiga Filipa. E, entre o repertorio, algún dos contos infantís do escritor homenaxeado este ano no Día das Letras Galegas, Carlos Casares. A galiña azul ou as historias do neno inventor Toribio.\nDe seguido, o alcalde presidirá a entrega de agasallos ós gañadores do II Concurso de Relato Curto e Debuxo Concello de Valdoviño-Letras Galegas 2017, dirixido á comunidade escolar.\nE, ás 19 horas, concerto homenaxe a Carlos Casares a cargo de Xardín Desordenado. Un recital con cancións nas que se inclúen diversos textos do autor.\nO sábado, Festival da ACR A Frouxeira\nAsí mesmo, a Casa da Cultura albergará o día antes, sábado 20, o Festival das Letras Galegas organizado pola ACR A Frouxeira. Dará comezo ás 18,30 horas e nel actuarán a rondalla Perla del Río de Perlío e a formación Los Nostálgicos.\nCartaz de Filipa cos contos


KIT RDL 5/2017 Moratoria e Aluguer Social\nPAHPontevedra 23 abril, 2017 alquiler, BOE, Ley segunda oportunidad, PAH, Real Decreto, Sin categoría\nAínda que se anuncian como medidas urxentes para reforzar a protección dos debedores hipotecarios, as modificacións teñen un alcance limitado e cosmético, para a galería, pois non soluciona as carencias das versións anteriores e non aborda a situación actual de miles de persoas en emerxencia habitacional.\nA principal novidade é que este Real Decreto amplía os supostos de especial vulnerabilidade para a moratoria, a todas as familias con menores de 18 anos, independentemente do número ou idade, cuestión que dende a PAH xa denunciaramos mediante o recurso de inconstitucionalidade que expomos contra a Lei 1/2013.\nCon todo, aínda que se teña unha situación “vulnerable”, mantense o requisito “económico”, que obriga a demostrar que o esforzo no pago da hipoteca incrementouse no últimos catro anos. Concretamente o artigo 1.3.b que di: “Que, nos catro anos anteriores ao momento da solicitude, a unidade familiar ha de sufrir unha alteración significativa das súas circunstancias económicas” e compleméntao co punto 4 do mesmo artigo cando di: “A efectos do previsto neste artigo entenderase: Que se produciu unha alteración significativa das circunstancias económicas cando o esforzo que represente a carga hipotecaria sobre a Renda familiar multiplicado por 1.5”.\nEste requisito “económico” non ten en conta a cronificación da situación da pobreza que foi facendo imposible o pago das cotas por dificultade acumulada tras varios anos de redución de ingresos, aínda que a cota mantívose máis ou menos estable.\nÉ habitual caer en falta de pagamento de hipoteca por esgotamento no esforzo económico tras varios anos obtendo ingresos irregulares de aquí e de alá, con independencia da cota.\nCando se redactaron as moratorias orixinais, anos 2012 e 2013, este criterio podía ter certo sentido, pero entón as situacións de vulnerabilidade contempladas eran máis restritivas e, por tanto, tampouco eran medidas reais e efectivas para a maioría das familias afectadas. Por iso, a medida chega tarde e mal, xa que miles de familias que se puideron beneficiar desde o ano 2013 ata agora, xa non teñen opción, e hoxe en día, moitas delas viven pendentes de desafiuzamentos de aluguer.\nOutro aspecto que contempla a Lei é un aluguer para as mesmas familias que teñen dereito á moratoria. A familia deberá afrontar, se quere acceder a iso, o pago da taxación da súa vivenda a fin de calcular o prezo da cota de aluguer, que será dun máximo do 3% anual do valor actual da vivenda, pero non regula nin limita estes alugueres en función da situación social e económica das familias que se poderían beneficiar. En conclusión, a medida establece un impedimento á vez que obriga a pagar a taxación que pode custar uns 400 euros ou máis, e deixa en mans das entidades financeiras o feito que sexa ou non unha medida efectiva para as familias que poidan pagar a taxación.\nEste aluguer establecerase por cinco anos (o anterior era só por tres) o que parece un incentivo para que as persoas con moratoria non esgoten o prazo total ata maio de 2020, aínda que teñan dereito a iso.\nAchegámosvos os documentos útiles para o seu respectivo uso:\nCuadro comparativo de las normas, en tres ámbitos de interés(coas reformas en amarelo e as principais modificacións en verde):\n– Ámbito de aplicación da situación de vulnerabilidade.\n– Novo prórroga de prazo de suspensión de lanzamentos (ata o 15 de maio de 2020).\n– Mecanismos de aluguer (sobre inmobles obxecto de lanzamento + suspensión).\nPrevio Asamblea 22 de Abril de 2017\nSiguiente Asamblea, 6 de Mayo de 2017


o_sangue_dos_camiños | Blog Xerais\nArtigos do blog coa categoría: o_sangue_dos_camiños\n«O sangue dos camiños», de Ramón Caride. Crítica no blog KindleGarten\nPublicado o 26 Febreiro, 2016 nas categorías Blogs, Críticas, Narrativa\nO blog KindleGarten publicou unha recensión sobre a novela O sangue dos camiños, de Ramón Caride. O sangue dos camiños – Ramón Caride Sinopse: Nunha cidade descoñecida un escritor atorméntase coa desaparición da súa amada, mentres en Nova York unha azafata trafica con estrañas mercadorías. En Le-Vivier-Sur-Mer, na Bretaña, outra muller terá un encontro inesperado que rematará por mudar a súa vida.\nRamón Caride: «A novela negra e a ciencia ficción son recorrentes na miña obra»\nPublicado o 1 Setembro, 2014 nas categorías Autores, Entrevistas\nFaro de Vigo publicou unha entrevista de María F. Romero a Ramón Caride. A entrevista pode lerse ou descargarse en pdf neste enlace.\nRamón Caride: «O sangue nos camiños é un libro extenso e intenso». Entrevista no ZigZag da TVG\nPublicado o 10 Xuño, 2014 nas categorías Entrevistas, Narrativa, Televisión\nO programa ZigZag da TVG emitiu unha entrevista de Pilar Rego ao escritor Ramón Caride pola súa novela O sangue dos camiños.\nUnha novela ateigada de trama: «O sangue dos camiños», de Ramón Caride. Crítica de Francisco Martínez Bouzas\nPublicado o 22 Maio, 2014 nas categorías Críticas, Narrativa\nFrancisco Martínez Bouzas publicou no suplemento Faro da Cultura, de Faro de Vigo, unha recensión crítica sobre a novela O sangue dos camiños, de Ramón Caride.\nXerais na Feira do Libro de Pontevedra 2014\nPublicado o 30 Abril, 2014 nas categorías Feiras_do_libro, Presentacións\nDende o 6 ao 11 de maio terá lugar a Feira do Libro de Pontevedra na que Xerais ten programados os seguintes actos: Día 7 de maio mércores 20:00 h.: Presentación de Sete Caveiras de Elena Gallego con Ramón Rozas e Manuel Bragado. Día 8 de maio xoves 20:00 h.: Presentación de O sangue dos camiños de Ramón Caride con Xesús Constela. Día 10 de maio sábado 18:00 h.\nAcertada mestura de xéneros literarios como ciencia ficción, novela testemuñal ou fantasía: «O sangue dos camiños», de Ramón Caride. Crítica de Rodríguez Alonso\nPublicado o 24 Abril, 2014 nas categorías Blogs, Críticas, Narrativa\nManuel Rodríguez Alonso publicou no seu blog unha recensión crítica sobre a novela O sangue dos camiños, de Ramón Caride. Reedición necesaria Esta novela que agora se reedita foi galardoada no 2003 co Premio Risco.\nNovidade: «O sangue dos camiños», de Ramón Caride. A obra máis lograda do autor ourensán\nPublicado o 7 Marzo, 2014 nas categorías Narrativa, Novidades\nO sangue dos camiños, de Ramón Caride, é unha novidade da colección Narrativa. Nunha cidade descoñecida un escritor atorméntase coa desaparición da súa amada, mentres en Nova York unha azafata trafica con estrañas mercadorías. En Le-Vivier-Sur-Mer, na Bretaña, outra muller terá un encontro inesperado que rematará por mudar a súa vida. Os camiños dos tres confluirán, se cadra, dun xeito insólito.


O Consello Ministerial español validou no día de onte o proxecto de lei orgánica coa que se considerarán agresións sexuais as accións e condutas que atenten contra a liberdade sexual. Esta lei afectará o Código Penal incluíndo nel o coñecido como "só si é si". Con esta expresión enténdense que non hai consentimento cando a vítima non manifeste libremente por actos exteriores concluíntes e inequívocos, conforme as circunstancias, a vontade expresa de participar no acto.\nAs ministras Isabel Celáa, María Jesús Montero e Irene Montero, onte, após a reunión do Goberno (Imaxe: Eduardo Parra / Europa Press)\nA. Mera 04/03/20\nOanteproxecto de Lei Orgánica Integral de Liberdade Sexual obtivo onte luz verde no Consello de Ministras e Ministros do Goberno español. O texto, elaborado polo departamento de Igualdade que dirixe a líder de Unidas Podemos Irene Montero, sinala como agresións sexuais toda acción e ou conduta que atente contra a liberdade sexual, e serán castigadas con penas de prisión que poderán ir de 1 a 4 anos. As condenas por violacións irán de 4 a 10 anos, aínda que se poderán elevar a 12 se concorre unha circunstancia agravante e a 15 se concorren dúas ou máis.\nO proxecto de lei elimina a diferenza entre abuso e agresión, logo dunha longa batalla do feminismo perante reiteradas sentenzas xudiciais que teñen favorecido homes violadores considerando que cometeran abuso en lugar de agresión sexual; sendo o último caso máis soado o recollido na primeira sentenza da "Manada", coa que se condenara os violadores dunha muller nos Sanfermíns de 2016 a nove anos de cadea por un delito de abuso cando o que cometeran fora violación múltiple.\nSerá agresión sexual cando non haxa consentimento da vítima\nO anteproxecto recolle así o "só si é si", expresión que se refire precisamente ao consentimento para manter relacións sexuais. É aquí a cerna deste anteproxecto pois, desta maneira, pásase a considerar agresión se non hai consentimento da vítima, independentemente de que haxa ou non violencia explícita ou intimidación. "Entenderase que non existe consentimento cando a vítima non manifeste libremente por actos exteriores concluíntes e inequívocos, conforme ás circunstancias concorrentes, a súa vontade expresa de participar no acto", recolle o texto.\n"Xa non se trata de que as mulleres poñamos resistencia cando hai unha agresión, senón que se trata de que poidamos dicir 'non' a ter relacións sexuais. É un xiro copernicano e feminista do Código Penal", sinalaron fontes de Igualdade a Europa Press.\nConsiderarase legalmente como violencia sexual a mutilación xenital feminina\nPrecisamente a polémica interna desatada no seo do Goberno a pasada semana debeuse ao "bloqueo" que o Ministerio de Xustiza estaba a realizar sobre proxecto de lei de Igualdade debido a que o PSOE prefería reformar o Código Penal de maneira unitaria e non por partes, tal e como implica esta lei de Irene Montero. Isto é o que apuntaron as informacións que transcenderon a pasada terza feira, 25 de febreiro, desde a contorna de Igualdade.\nPorén, onte, tanto desde o PSOE como desde UP reivindicouse o novo texto e incidiron en que é do Executivo e non dunha parte do mesmo.\nO acoso na rúa\nA proposta de texto aprobada afectaría tamén ao Código Penal á hora de incluír como delito leve o acoso na rúa e en espazos privados como bares ou discotecas. Castigarase a quen cometa este delito con localización permanente e traballos comunitarios durante un mes ou ben, con multa. O acoso na rúa e neses espazos refírese ás situacións en que as mulleres son agredidas mediante comportamentos ou proposicións sexuais ou sexistas que crean na vítima unha situación intimidatoria ou humillante.\nNese sentido, desde as mesmas fontes ministeriais sinalaron que "este delito require de denuncia por parte da vítima. Se a muller o entendese como unha loa ou piropo non o denunciará, mais se lle xera unha situación hostil, humillante ou intimidatoria, chamalo piropo é un problema do patriarcado".\nIgualdade tamén quer incluír no Código Penal a posibilidade de que nas condenas por matrimonio forzado se poida anular o casamento, para así non obrigar a vítima a ir a outro procedemento para mudar a situación civil. No anteproxecto de lei, ademais dos delitos sexuais contemplados no Código Penal, considéranse violencias sexuais a mutilación xenital feminina, o matrimonio forzado e a trata con fins de explotación sexual.\nXulgados especializados en violencia sexual\nO Ministerio de Igualdade avoga por que existan xulgados especializados en violencia sexual, mais márcase un tempo dun ano para revisar as competencias dos xulgados de violencia sobre as mulleres, da Fiscalía e dos equipos técnicos, co obxectivo de analizar se estes poden asumir a especificidade ou non.\nA lei tamén implicará a creación dunha rede de servizos de información e asistencia integral especializada, con "centros de crises" para dar atención ás vítimas de delitos sexuais as 24 horas do día. Tamén se quere garantir o acceso a axudas económicas das vítimas destes delitos e inclúese por primeira vez nunha norma estatal o dereito á reparación integral, é dicir, a unha indemnización.\nO proxecto ha de remitirse agora aos órganos consultivos para a súa avaliación e, posteriormente, aprobarase como proxecto de Lei para chegar ao Congreso para a súa tramitación parlamentaria.\nconsentimento liberdade sexual


Tecnopolítica e municipalismo - (Castellano) MAC3\nO obxectivo deste eixo é avanzar nas aprendizaxes relacionadas coa transformación en positivo e coa liberación da infraestrutura tecnolóxica das nosas institucións -afondando nas experiencias xa en marcha-, así como compartir camiños para hackear a administración pública cara á produción aberta e á municipalización público-común de servizos dixitais. Para iso, e sempre en relación coa tecnopolítica, trataremos de visualizar colectivamente as distintas iniciativas que se están desenvolvendo nos concellos do cambio e nos movementos municipalistas transformadores.\nEn termos moi concretos, preténdese que as persoas participantes incorporen e afonden relatos, conceptos, ideas, prácticas e contactos que permitan:\n(1) proporcionar un marco teórico común e unha visión compartida aos proxectos que se están executando no ámbito municipal;\n(2) construír e consolidar unha rede de traballo permanente a nivel estatal coordinada cos proxectos internacionais que se están desenvolvendo no ámbito da tecnopolítica;\n(3) ter referencias narrativas e discursivas acerca dos retos, vulnerabilidades, acertos e éxitos que se están producindo no conxunto de experiencias innovadoras, así como xeitos de integralas no teu proxecto/organización;\n(4) facilitar á hora de sumar as túas iniciativas ou incorporarte ás xa existentes e mellorar a capacidade crítica das participantes á hora de avaliar a idoneidade destas á casuística e particularidades concretas dos diferentes proxectos;\n(5) ser capaz de trasladar estes coñecementos, inquietudes e solucións aos diferentes movementos municipalistas para favorecer a comprensión por todos os axentes e se convirta polo tanto nunha aposta firme, consensuada e robusta que poda ser asumida como liña política propia nas organizacións;\ne (6) gozar dun proceso eficaz mais non por iso menos agradable.\nPorque a soberanía tecnolóxica é fundamental para a nosa autonomía como persoas, colectivos e institucións.\nBici-pública. Operador privado ou servizo municipal?


Mallorca, un paraíso ecolóxico en perigo | Consumer\nMallorca, un paraíso ecolóxico en perigo\nA concienciación ecolóxica e a posta en marcha de medidas sobre conservación poden salvar o futuro destas zonas\nA urbanización masiva, a excesiva produción de residuos e a contaminación das costas son algúns dos problemas ambientais que poden pór en perigo a supervivencia de moitos enclaves e contornas naturais do noso país, como Mallorca. Una illa que non deixa de recibir turistas, ao mesmo tempo que crece a poboación e a construción: anualmente constrúense entre 15.000 e 20.000 vivendas. Esta situación provocou a alarma entre os grupos ecoloxistas e boa parte da poboación que denuncia a degradación ambiental, orixinada polo elevado volume de residuos e a emisión de gases de efecto invernadoiro. Con todo, desde a consellería de Medio Ambiente do Goberno balear defenden o seu labor na aplicación de criterios básicos de conservación, como garantir o acceso á auga potable e a depuración terciaria das augas residuais, así como a protección dos espazos naturais emblemáticos a través de acordos coa propiedade privada sen imposicións.\nUn destino turístico... e ecolóxico\nNon cabe dúbida de que a illa balear de Mallorca é un dos principais destinos turísticos de España. Soamente o aeroporto do seu capital, Palma, move na tempada de verán máis de 100.000 persoas a diario, atraídas pola calidade e beleza das súas praias, a súa riqueza cultural, artística ou gastronómica e un clima agradable. Con todo, Mallorca tamén é un paraíso ecolóxico que debe ser protexido entre todos. Segundo o conseller de Medio Ambiente do Goberno das Illas Tiroteares, Jaume Font, “o seu atractivo turístico radica en gran medida en que conserva boa parte do seu encanto no ámbito ecolóxico e ambiental”.\n/imgs/2006/12/parque-natural-llevant.jpgA listaxe de lugares con encanto ecolóxico podería ser enorme. O propio conseller destaca a Serra de Tramuntana, “un espazo natural protexido situado na zona de poñente, que congrega algúns dos lugares máis fermosos da nosa comunidade”. En opinión de Carlos Zallas, presidente da asociación ecoloxista Amics da Terra en Mallorca, trátase dunha illa cuxa natureza se conservou “relativamente ben”, moito mellor que outras zonas do Mediterráneo como a costa do Sol ou Levante, e na que se poden ver uns recunchos naturais “aínda non esnaquizados, como o Torrent de Parells, a cala de Tuent, a cala de San Vicente; ou as praias de É Trenc, no sueste, que son parque natural”. E por suposto, non se poden esquecer os seus Parques naturais: S’Albufera, Península de Llevant, cala Mondragó e Sa Dragonera.\n/imgs/2006/12/cala-egos.jpgPola súa banda, José Antonio Romeu, presidente da Asociación ecoloxista Ecovoz, explica que “os pobos do interior e a montaña son os grandes descoñecidos paira o público en xeral”, e destaca a illa de Cabrera, moi preto de Mallorca, “un claro exemplo de paraíso natural que grazas á especial protección como parque nacional marítimo-terrestre consérvase practicamente intacta”.\nA súa natureza insular leva una importante dependencia do mar, tanto como medio de transporte como fonte de recursos. Neste sentido, como explica Joaquín Tintoré, director do Instituto Mediterráneo de Estudos Avanzados (IMEDEA), Mallorca, do mesmo xeito que o resto das Illas Tiroteares, “representa un laboratorio natural ideal do estado e dinámica do Mediterráneo no seu conxunto, polo que o seu estudo científico pode contribuír a establecer patróns de cambios climáticos e do seu funcionamento biogeoquímico”.\nA illa conta tamén cunha gran biodiversidade de especies animais e vexetais, algunhas delas únicas no mundo, como o ferreret, ou sapillo balear. No entanto, algunhas delas atópanse en grave perigo, aínda que as campañas de conservación emprendidas desde fundacións, asociacións e o Goberno balear están a contribuír á súa paulatina recuperación, como asegura Zallas, de Amics da Terra. Ademais do citado ferreret, que se converteu nunha “vítima máis do cambio climático”, Zallas destaca especies como “o voitre negro, algunhas plantas endémicas da flora mediterránea, os inmensos carafio da montaña, a pardela balear, a aguia pescadora en perigo”, e lembra que “non fai máis de 40 anos había aínda focas baleares”.\nIr á páxina seguinte: Principais problemas ambientais »\nisla-gl Mallorca-gl naturales-gl parque-gl peligro-gl


José Gil – Almanaque das Irmandades\n3 - Abril\n« Revolución de 1846\nIsidoro Brocos »\nO 3 de abril de 1870 nace José Gil. Nado no concello d´As Neves (Pontevedra), José Gil é a figura máis importante do cinema na Galiza do primeiro terzo do século XX debido ao elevado número de obras que realizou, máis de 150 películas, e polo seu carácter documental que as converte nunha das mellores fontes para coñecer a Galiza desa época. En 1910 comeza a súa actividade cinematográfica centrada na demanda das películas para a emigración, nas publicitarias e nos noticieiros, aínda que tamén realiza un filme de ficción Miss Ledya (1916) onde aparece como actor Castelao. En 1922 funda a súa produtora “Galicia Cinegráfica” e en 1929 crea o noticiario Revista de Galicia. O primeiros dos seus títulos é “Cabalgata anunciadora de las fiestas de Vigo” (1910)


Ramón Vilar Ponte – Almanaque das Irmandades\n« Xosé María Chao Ledo\nAsociación de Escritores Galegos »\nO 10 de xullo de 1890 nace en Viveiro Ramón Vilar Ponte, xornalista e un dos ideólogos das Irmandades da Fala. Durante a súa estadía en Ferrol foi director de El Correo Gallego e fundou, xunto con Xaime Quintanilla, o Boletín Mensual da Irmandade da Fala da cidade. En 1921 o grupo de Ferrol fundou a editorial Céltiga, a primeira editorial nacionalista dedicada á publicación de obras en galego, e da que Ramón Vilar Ponte sería xerente. É autor de Doctrina nazonalista, o primeiro tratado teórico do nacionalismo. Ramón Vilar Ponte traduciu ao galego, xunto co seu irmán e P. R. Castro, Catuxa de Houlihan e O país da saudade, do irlandés W. B. Yeat.\nFoi membro da Real Academia Galega e do Seminario de Estudos. Os fondos da biblioteca de Ramón Villar Ponte e do seu irmán Antón están no Parlamento de Galicia desde o ano 2001.


Noite Galega da Enxeñería en Informática e Noite Galega das Telecomunicacións - blog empresas R\nO 28 de xuño en R participamos na Noite de Enxeñería en Informática de Galicia.\nUn evento que reúne a moitas empresas do sector que están presentes na nosa comunidade e onde se premia o traballo e a dedicación de todo un ano.\nDeste xeito, non só hai premios para o proxecto fin de carreira, á traxectoria profesional, colexiado de honra, mellor iniciativa educativa, e-inclusión ou iniciativa emprendedora.\nO noso director de empresas, Isidro Fernández de la Calle foi o encargado de entregarlle a Alastria o premio polo fomento da economía dixital. Trátase, precisamente, dunha asociación sen ánimo de lucro que fomenta a economía dixital a través do desenvolvemento de tecnoloxías de rexistro descentralizadas/Blockchain.\nPor outro lado, fai unhas semanas tamén tivo lugar a Noite Galega das Telecomunicacións e da Sociedade da Información. Trátase dun evento organizado polo Colexio Oficial e da Asociación de Enxeñeiros de Telecomunicación de Galicia.\nCon 24 edicións ás súas costas, busca “poñer en valor o papel dos enxeñereiros de telecomunicacións como axentes dinamizadores do progreso social”.\nUn traballo que nos beneficia a todos\nO decano do Colexio de Inxeñeiros de Telecomunicación, Julio Sánchez Agrelo, fixo fincapé precisamente en todo o traballo que realizan os enxeñeiros, do que moitas veces non somos conscientes.\nAsí, “realizar unha chamada telefónica por móbil, acceder a internet, enviar emails, ver cinema nunha plataforma de TV, escoitar a radio, dirixir un dron ou conducir un roteiro con GPS” ten detrás o esforzo de miles de profesionais que nos permiten que o noso día a día sexa máis cómodo.\nDurante o evento tamén houbo premios (Enxeñeiro do Ano, Socio de Honra, Mellor Proxecto TIC ou Axians 2019) nunha cerimonia na que participaron unhas 300 persoas e que busca ser un acto relevante de networkin.


Os Náufragos Teatro estrea en Neda “Hugo”, unha obra para sensibilizar e dar visibilidade ao trastorno do espectro autista - Concello de Neda\nEstás aquí:Inicio»Avisos»Os Náufragos Teatro estrea en Neda “Hugo”, unha obra para sensibilizar e dar visibilidade ao trastorno do espectro autista\nOs Náufragos Teatro estrea en Neda “Hugo”, unha obra para sensibilizar e dar visibilidade ao trastorno do espectro autista\nBy Maria\t 13 Setembro, 2021 Non hai comentarios\nO salón de actos da Casa da Cultura de Neda acollerá este venres ás 18,30 horas a estrea da obra “Hugo” a cargo de Teatro Os Náufragos. Unha función con forte compoñente social, ao que nos ten acostumados a compañía, coa que queren sensibilizar e dar visibilidade ao trastorno do espectro autista (TEA). Dirixida a nenos e nenas a partir de 4 anos, e tamén aos seus pais e nais, utiliza para isto unha linguaxe universal, a modo de conto. “Hugo” fala así de empatía, da necesidade de comunicarnos e da beleza da diferencia, porque ser diferentes fainos grandes.\nAs entradas están a disposición do público infantil ao prezo de 1 euro e, do adulto, a 2, e poden adquirirse na Casa da Cultura (en horario de 9 a 13 e de 16 a 20 h -ata completar aforo ou ata o mesmo venres-).\nIncluída no programa da Xunta Cultura no Camiño, “Hugo” está protagonizada por Jimmy Núñez e María Roja, baixo a dirección de Gustavo del Río. Marimo Studios asina a escenografía; a iluminación corre por conta de Daniel Pais, e a música orixinal en directo, de Daniel Valentín. Para o seu guión, contaron co asesoramento de Asperga -Asociación Galega de Síndrome de Asperger-.\nAcerca da compañía\nOs Náufragos fai un traballo que vertebra a creación desde a dramaturxia ata a súa posta en escena. O labor do actor/actriz na creación é o eixo fundamental da nosa proposta, así como a procura de novas linguaxes, próxima ao espectador e á actualidade.\nEntende o teatro desde o encontro e o diálogo do equipo artístico , vinculado desde hai anos cunha linguaxe común. Unha aposta forte tamén polos creadores galegos.\nPrevious ArticleAbertas inscricións nos servizos de madrugadores e comedores escolares de Neda\nNext Article O Concello de Neda incorpora á plantilla municipal 5 traballadores perceptores do Risga


O comercio de Melide pecha con case 70.000 vendas a campaña do Nadal\n13 enero 2019 13:11 h.\nNavidad melide comercio\nUn momento da gala celebrada en Melide. EP\nAsetem celebrou un sorteo de 6.200 euros en vales entre os clientes que compraron na vila\nO comercio de Melide volveu demostrar o seu potencial durante a campaña de Nadal, pois os case cen establecementos que forman parte do Centro Comercial Aberto pecharon a etapa con case 70.000 vendas. Esta cifra correspóndese coa cantidade das rifas repartidas entre as persoas que realizaron unha compra nalgún dos comercios adscritos para participar na vixésima edición da campaña Este Nadal toca en Melide. A través desta iniciativa todos os clientes participaron nun sorteo de 6.200 euros en vales, que se celebrou este venres.\nA xerente da Asociación de Empresarios Terras de Melide, Pilar López, destacou que a tempada do Nadal foi "moi positiva" para a maioría de asociados "pois chegáronse a vender preto de 4.000 rifas máis que na pasada edición", dixo. Recalcou, no entanto, que para algúns establecementos a campaña empezou "algo frouxa" pero que nos últimos días lograron remontar as cifras "e incluso se superaron as expectativas", engadiu.\nLópez indicou que desde hai anos "ou comercio melidao converteuse nun referente para vos clientes que ano tras ano deciden escoller a nosa vila para realizar as súas compras de Nadal".\nA casa da cultura de Melide acolleu unha gala na que se sortearon ante notario entre os clientes que compraron na vila 6.200 euros en vales\nDe feito, precisou que durante esas datas achegáronse á localidade compradores de municipios limítrofes, pero tamén doutras provincias. A xerente explicou ademais que nesta iniciativa non só participaron comercios locais, senón tamén establecementos de hostalería "que nos últimos tempos decidiron unirse a esta campaña".\nGALA. A casa da cultura de Melide acolleu o venres unha gala na que se sortearon ante notario entre os clientes que compraron na vila 6.200 euros en vales de compra. Esta cantidade está repartida nun premio de 2.000 euros, dous de 1.000, catro de 500 e un de 200 euros. O actor e guionista galego Manuel Manquiña foi o encargado de dirixir o acto que contou ademais coa presenza de membros do equipo directivo de Asetem e a alcaldesa de Melide, Dalia García.\nPablo José Taboada: "Temos que valorar se compensa seguir na vida pública"\nO Museo Etnográfico da Terra de Melide volve pechar por falta de apoios\nLos tres ediles que dejaron solo a Gato en Monterroso siguen como independientes


Friol volve esgotar existencias na súa XXV Feira do Queixo - Queixos de Galicia\nFriol volve esgotar existencias na súa XXV Feira do Queixo\nÁs tres da tarde, con todo o queixo vendido, os visitantes cambian de escenario, é hora de xantar\nO municipio lucense de Friol volveu esgotar un ano máis existencias na Feira do Queixo do Queixo e Pan de Ousa, nunha nova edición que encetou o primeiro cuarto de século na proxección duns produtos claves para a economía do concello, e que tivo tamén para a ocasión importantes novidades, como a celebración do '1º Friulio'. É está última unha actividade que se desenvolveu o sábado 25 de marzo e que organizaron as Asociacións Castrexas e Romanas. A idea: recrear os modos de vida, as costumes e as crenzas de ámbalas dúas culturas.\nPero o domingo, día 26, como ven sendo xa tradición, antes incluso de que se procedese ao peche da carpa do recinto feiral no que se ofertan os queixos e o pan que se fai en Friol, non quedaba nada que poder mercar. Foron, segundo as estimacións iniciais do concello, 10.000 queixos e 3.500 peas de pan a venda.\nPara quen chegou a última hora en busca dos produtos locais, non faltaron postos de venda nos arredores, cunha ampla oferta de pan e queixo de distintos puntos de Galicia, boas propostas, de queixos artesanais da zona de influencia, e pan de toda a Comunidade Autónoma.\nO mesmo que o ano pasado...\nPero quen queira vir a Feira de Friol para facerse con queixo e pan do municipio, debe ter en conta que hai que chegar en tempo, antes de que o grande reloxo da praza dea, baixo a carpa que se monta para ocasión, as dúas tarde. Incluso media hora antes, empezan a escasear xa os produtos.\nChegando ás tres, xusto cando se consumou xa o traslado dos visitantes a locais ás instalacións feirais para repoñer forzas, colle folgos o polbo a feira, a carne ao caldeiro, a braseada que recende desde os arredores e, se acaso, un queixo traballado desde un aperitivo ou entrante, ao complemento nun prato, á quintaesencia nunha receita culinaria, ou presentado nunha sobremesa grandiosa. Niso parece que están os que traballan nestas amalgamas culinarias. O queixo está cada vez máis presente e soprende cada vez máis. E, as veces, como en Friol, o que chega tarde...\nFóra da carpa na que se ofertan os queixos locais, e posible adquirir outros da comarca, moi variados, como os que expón esta vendedora, con medio ano de curación


San Vicenzo de Elvinha: 1/07/11 - 1/08/11\nBarcón cualifica de "irrenunciábel" a residencia universitaria pública\nDébora García>A Coruña\nA construcción dunha residencia universitaria en Elviña, o neste caso a paralización do proxecto, segue a ser un tema de gran controversia a nivel municipal. A portavoz do grupo socialista, Mar Barcón, sostiña onte que a devandita residencia é irrenunciábel para que a Universidade da Coruña poda "garantir e potenciar" a súa calidade e o seu nivel educativo e de servizos.\nBarcón reprochou a Carlos Negreira o "ter incumprido" algunhas das súas promesas electorais, permitindo que a Xunta anunciase no Diario Oficial de Galicia do pasado 11 de xuño a anulación do proxecto.\nA portavoz socialista explicou a disposición que ten o seu partido de estudar diferentes fórmulas para poñer en marcha a residencia. "Cremos que se pode realizar en dúas fases, dar servizos complementarios que se paguen ou incluso modificar o proxecto, pero non paralizalo", afirmou.\nLembrou tamén que para facer posíbel a construcción dunha residencia universitaria pública se levaron a cabo unha serie de expropiacións nos terreos da zona de Elviña que foron posíbeis "grazas aos impostos de todos os coruñeses".\nPara Barcón, a cidade "puxo moito da súa parte" para que a Universidade sexa un referente educativo e por iso demandou "ese mesmo compromiso" por parte da Xunta.\nMar Barcón realizaba estas declaración tras manter unha entrevista oficial co reitor da UDC, José María Barja. A portavoz socialista estivo acompañada por representantes do seu grupo municipal, como Nieves Vázquez e Yoya Neira.\nDurante o encontro, Barcón ofreceu o apoio do PSOE a todos os proxectos que se leven a cabo desde a Universidade. "Explicamos ao reitor as nosas prioridades e démoslle o noso apoio desde a oposición a todas as iniciativas e demandas que poidan ter".\nAdemais da paralización da residencia, os socialistar tamén criticaron o desleixo que está mostrando a Xunta a respeito dos proxectos de investigación que se levan a cabo na UDC e que se manteñen bloqueados de cara ao vindeiro curso, no que cualificaron como unha xestión "absurda" por parte da Consellaría de Educación. Mar Barcón lembrou que a Universidade é unha "empresa de enorme calado e prestixio" na cidade e que supón perto de dous mil postos de traballo para A Coruña.\nPublicado por Lois en 11:47 No hay comentarios: Enlaces a esta entrada\nEtiquetas: ARU, expropiacións, prensa\nBarcón cualifica de "irrenunciábel" a residencia u...


Acampada Lugo: INIGNarte Marzo Negro\nINIGNarte Marzo Negro\nManifesto a prol da arte libre.\nO Marzo Negro lugués e unha nova edición do INDIGNARTE.\nXa vai tempo que un novo vídeo do grupo de hackers e ciberactivistas "Anonymous" percorre a rede: o "Marzo Negro". Dende o 15M de Lugo querémonos facer eco desta iniciativa e deixar a nosa propia pegada.\nPara quen non a coñeza, estas liñas poden resumir a acción proposta: "No descargues ni un disco, no veas una película en el cine o descargues una copia, no compres ni un DVD... espera cuatro semanas para hacerlo en Abril (...) y dejaremos un buen agujero en los beneficios de esas compañías en el primer informe del año, un golpe económico que será visto por los gobierno como una señal de importantes pérdidas de ingresos"\nVivimos inmersos nun sistema que prima aos intermediarios, de modo que o lucro económico que xorde dunha creación, sexa do tipo que sexa (dende a creación de artistas ata a agrícola), beneficia sempre nun porcentaxe ben maior a quen comercia co axeno. Esta iniciativa pretende ferir precisamente ás garrapatas da porcentaxe (discográficas, distribuidoras, editoriais... que obteñen case sempre máis do 70% dos beneficios, nos mellores dos casos) e que forman parte dos grandes lobbies cuxos intereses se están a defender por riba da liberdade na rede, promovendo a censura e facendo uso do seu poder económico para influir no poder político.\nAgora: apoiar ou non a inciativa do "Marzo Negro" é unha decisión persoal que nos corresponde tomar a cada un de nós. Se alguén se decide a facelo que lembre que temos bibliotecas públicas e redes de intercambio paralelas, polo que neste caso "negro" non significa "baleiro".\nPor outra banda o 15M de Lugo pretende aportar o seu gran de area en prol da arte libre e daquelas persoas que se adican á arte, artesanía ou creación intelectual e non hai mellor marco ca este. Por esta razón facemos un chamamento moi especial para o día 17 deste mes de Marzo:\nConvidámosvos a unha festa da arte libre e do comercio digno da cultura. Queremos facer un escenario urbano no que tódolos artistas que queiran podan compartir as súas creacións co público, vendelas directamente e sen intermediarios, e dalas a coñecer a un novo auditorio. Faremos da praza un escenario.\nAs persoas interesadas en participar poderanse dirixir ao 15M como grupo organizador para establecer os requisitos de tempo, material, horarios... e así axudar a organizar un cartel coherente e cunha orde adecuada de interveción. Quen queira traer as súas creacións para expoñelas e vendelas pode contactar igualmente, axudando así a unha boa organización do evento, e poderá dispor dun lugar propio para a correcta exposición da súa obra.\nTanto se és creador ou consumidor de cultura, estás invitado a participar nesta festa a partires das 16.00 hrs na Praza Maior, lembra que será o 17 de Marzo: unha nova edición, máis grande e mellor, de INDIGNARTE\nDurante toda a tarde levarase a cabo o VIII Mercadiño de troco e ás 18:30 a asamblea de debate.\nOs artistas/artesáns/músicos/actores... interesados en intervir deben porse en contacto có 15M Lugo antes do 10 de marzo, para unha boa organización do evento. Moitas gracias a todos!\nPublicado por Acampada Lugo en 13:01\nEtiquetas: Comunicados, Convocatorias, cultura